Shkodran Mustafi

Kerjaya awal

Mustafi telah dilahirkan di Bad Hersfeld, Jerman. Beliau merupakan keturunan Albania yang berasal dari bekas Yugoslavia (Kampung Çajlë). Beliau memulakan kerjaya awalnya di kelab remaja 1. FC Bebra sebelum sertai kelab remaja Hamburger SV pada tahun 2006.

Everton

Pada Mei 2009, Mustafi menyertai kelab akademi Everton. Beliau membuat debut untuk Everton pada 16 Disember 2009 dengan menggantikan Tony Hibbert pada minit ke-75 ketika tewas 1-0 kepada BATE Borisov pada saingan Liga Europa. Beliau hanya duduk di bangku simpanan sebanyak sembilan perlawanan pada dua kempen berikutnya tetapi pernah bermain sebarang perlawanan.

Sampdoria

Pada Januari 2012, Mustafi berpindah ke kelab Serie B, U.C. Sampdoria secara percuma. Mustafi membuat debut untuk Sampdoria pada 26 Mei 2012 dengan bermain 90 minit semasa tewas 3-1 kepada Varese. Pada musim berikutnya, Sampdoria naik ke Serie A.
Mustafi membuat debut di Serie A pada 11 November 2012 ketika tewas 2-0 kepada Palermo. Pada 26 Oktober 2013, beliau menjaringkan gol profesional pertamanay semasa menentang Atalanta, Sampdoria menang 1-0.

Valencia

Pada 7 Ogos 2014, Mustafi menandatangani kontrak lima tahun bersama kelab La Liga, Valencia CF pada bayaran tertutup tetapi ada pihak mengatakan bayaran tersebut adalah 8 juta euro. Beliau membuat debut untuk Valencia pada 25 September menentang Córdoba, Valencia menang 3-0. Sebulan kemudian, beliau menjaringkan gol pertamanya untuk Valencia ketika menjaringkan gol pembukaan menentang Elche, Valencia menang 3-1. Pada perlawanan Valencia seterusnya pada 2 November menentang Villarreal, Mustafi menjaringkan gol untuk meletakkan Valencia ke dalam tempat kedua liga selepas menang 3-1 ke atas pasukan lawan.

Kerjaya antarabangsa

Mustafi telah bermain untuk pasukan Jerman sejak pasukan bawah-17 dan memenangi Kejohanan Bola Sepak Eropah bawah-17 UEFA 2009. Walau bagaimanapun, beliau menyatakan kepada media keinginannya untuk bermain bersama Albania, yang merupakan negara asal keluarganya. Pada 22 Januari 2014, media Albania melaporkan bahawa Mustafi telah dipanggil oleh pasukan Albania untuk perlawanan persahabatan seterusnya.
Walau bagaimanapun pada 28 Februari 2014, Joachim Löw memanggil Mustafi untuk memasuki pasukan kebangsaan Jerman pada perlawanan persahabatan menentang Chile. Pada 13 Mei, beliau membuat penampilan pertama antarabangsa pada perlawanan persahabatan menentang Poland.
Mustafi telah dipilih ke senarai 30 pemain ke Piala Dunia FIFA 2014 oleh jurulatih Löw. Selepas pada mulanya tidak termasuk dalam skuad Piala Dunia Jerman, beliau dipanggil untuk menggantikan Marco Reus yang mengalami kecederaan.
Pada 16 Jun 2014, Mustafi menggantikan Mats Hummels pada minit ke-73 untuk membuat debut Piala Dunia pada perlawanan pertama Piala DUnia menentang Portugal. Pada perlawanan kedua, beliau menggantikan Jérôme Boateng pada separuh masa keitka menentang Ghana. Beliau kemudian termasuk dalam kesebalasan utama Jerman untuk menghadapi perlawanan pusingan 16 menentang Algeria dan walau bagaimanapun, beliau digantikan oleh Sami Khedira kerana mengalami kecederaan pada paha kirinya. Selepas itu, Persatuan Bola Sepak Jerman (DFB) menyatakan Mustafi tidak dapat mengambil bahagian dalam Piala Dunia kerana mengalami kecederaan teruk.